Коми Республикаса Юралысь Вячеслав Гайзер тшӧктiс аслас вежысь Константин Ромадановлы видзӧдны тӧв кежлӧ туйяс дасьтӧм бӧрся, а сiдзжӧ лӧсялана службаяслысь уджавны дасьлун бӧрся.

Татшӧм тшӧктӧм сетiс талун Вячелав Гайзер туй вылын безопасносьтӧн могмӧдан республиканскӧй комиссиялӧн чукӧртчылӧм вылын.

Коми Республикаса туй агентствоӧн сетӧм юӧр серти, ӧтув вӧдитчан автомашина туйяс видзан шӧр организацияясӧн лоӧны: «Коми туй компания» ВАК (став автомашина туйяс кузьтаысь 61%), «Усинскса ДРСУ» ИКК (12%), «Северстрой» ИКК (13%), «Спецавтодор» ИКК (6%), «Локчимдор» ИКК (8%). 2012 вося кӧч тӧлысь 21 лун кежлӧ индӧм предприятиеяс дасьтiсны 12%-сянь 80%-ӧдз туйяс йизьӧмысь видзан материалъяс. Техника серти 100% эм да дась сӧмын «ТемпДорстрой» СПК ВАК, мукӧд организацияын тайӧ петкӧдласыс 40%-сянь 60%-ӧдз.

 Коми Республикаса Юралысь тшӧктiс Коми Республикаса туй агентстволы предприятиеясса веськӧдлысьяскӧд ӧтвылысь решитны тайӧ юалӧмъяссӧ йирым тӧлысь 20 лунӧдз. Таысь кындзи, комиссиялӧн решение серти муниципалитетъяслы тшӧктӧма могмӧдны безопаснӧй понтона да йивывса вуджанiнъясӧн, босьтны торъя контроль улӧ найӧс ас кадӧ тупкӧмсӧ да сутки чӧж дежуритны чина йӧзлы да торъя техникалы туй вылын артмӧм сьӧкыдлунъяс ӧдйӧ бырӧдӧм могысь.

«Позьӧ уна сёрнитны сы йылысь, мый тайӧ могъяс вылас оз тырмы сьӧмыс. Та дырйи некымын районын кык пӧв содӧма туй вылын неминуча лоӧмтор. Та серти гӧгӧрвоана, мый примитан мераяс джынъяӧсь да оз сетны колана бӧртассӧ. Танi сёрниыс мунӧ морт олӧм йылысь, и муниципалитетъясса юрнуӧдысьяслы колӧ мӧвпыштны сы йылысь, медым колана ногӧн юклыны сьӧмсӧ, - чукӧртчылӧмын кывкӧртӧдъяс серти шуис Коми Республикаса Юралысь. – Локтан комиссия вылын и туйяс да туй компанияяс дасьтӧм серти, и мукӧд тшӧктӧмъяс олӧмӧ пӧртӧм серти контрольнӧй лыдпасъясӧдз быть колӧ воӧдчыны. Збыльмӧдан дисциплина бӧрся кутам видзӧдны торйӧн».

«Комиссияса решениеяслысь сёрнигижӧда тшӧктӧмъяссӧ збыльмӧдтӧмысь кывкутысь йӧз кутасны сетны гижӧда гӧгӧрвоӧдӧмъяс», - пасйис Вячеслав Гайзер.